Euroopan keskuspankin yleisneuvoston työjärjestys



Virallinen lehti nro L 075 , 20/03/1999 s. 0036 - 0039



EUROOPAN KESKUSPANKIN YLEISNEUVOSTON TYÖJÄRJESTYS EUROOPAN KESKUSPANKIN YLEISNEUVOSTO, joka ottaa huomioon pöytäkirjan Euroopan keskuspankkijärjestelmän ja Euroopan keskuspankin perussäännöstä (jäljempänä `perussääntö`) ja erityisesti sen 46.4 artiklan, ON PÄÄTTÄNYT VAHVISTAA TÄMÄN TYÖJÄRJESTYKSEN: 1 artikla Perustamissopimus ja perussääntö Tällä työjärjestyksellä täydennetään Euroopan yhteisön perustamissopimusta (jäljempänä `perustamissopimus`) ja perussääntöä, ja tämän työjärjestyksen termeillä on sama merkitys kuin perustamissopimuksessa ja perussäännössä. 2 artikla Yleisneuvoston kokouksen aika ja paikka 2.1 Yleisneuvosto päättää puheenjohtajan ehdotuksesta kokousten ajankohdan. 2.2 Puheenjohtajan on kutsuttava yleisneuvosto koolle, mikäli vähintään kolme yleisneuvoston jäsentä sitä pyytää. 2.3 Puheenjohtaja voi myös kutsua yleisneuvoston koolle aina, kun hän katsoo sen tarpeelliseksi. 2.4 Yleisneuvosto kokoontuu yleensä Euroopan keskuspankin (EKP) tiloissa. 2.5 Kokouksia voidaan myös pitää puhelinneuvotteluina, ellei vähintään kolme kansallisen keskuspankin pääjohtajaa sitä vastusta. 3 artikla Yleisneuvoston kokouksiin osallistuminen 3.1 Jollei tässä työjärjestyksessä toisin määrätä, yleisneuvoston kokouksiin saavat osallistua ainoastaan sen jäsenet, johtokunnan muut jäsenet, Euroopan unionin neuvoston puheenjohtaja ja Euroopan yhteisöjen komission jäsen. Kunkin kansallisen keskuspankin pääjohtajan ohelle kokouksiin voi osallistua yleensä yksi henkilö. 3.2 Jos yleisneuvoston jäsen ei voi osallistua kokoukseen, hän voi nimetä varajäsenen, joka osallistuu kokoukseen ja äänestää hänen puolestaan. Tästä on ilmoitettava puheenjohtajalle. 3.3 Yleisneuvosto voi kutsua kokouksiinsa myös muita henkilöitä, jos se katsoo sen aiheelliseksi. 4 artikla Äänestäminen 4.1 Yleisneuvosto on päätösvaltainen, kun kaksi kolmasosaa sen jäsenistä tai heidän varajäsenistään on läsnä. 4.2 Jollei perussäännössä toisin määrätä, päätökset tehdään yksinkertaisella enemmistöllä. 4.3 Päätöksiä voidaan tehdä myös kirjallisella menettelyllä, ellei vähintään kolme yleisneuvoston jäsentä sitä vastusta. Kirjallisella menettelyllä tehdyt päätökset merkitään yleisneuvoston seuraavan kokouksen pöytäkirjaan. 4.4 Aina kun yleisneuvosto toimivaltaansa kuuluvilla aloilla esittää kommentteja EKP:n neuvoston tai johtokunnan tulevista säädöksistä, mahdollisen eriävän mielipiteen esittäneellä vähemmistöllä on oikeus esittää eriävä mielipiteensä kyseisille EKP:n toimielimille. 5 artikla Yleisneuvoston kokousten järjestäminen 5.1 Yleisneuvosto hyväksyy jokaisen kokouksen esityslistan. Puheenjohtaja laatii alustavan esityslistan, joka lähetetään siihen liittyvine asiakirjoineen yleisneuvoston jäsenille ja muille, joilla on oikeus osallistua kokouksiin, vähintään kahdeksan päivää ennen kyseistä kokousta, paitsi erittäin kiireellisissä tapauksissa, jolloin puheenjohtajan on meneteltävä olosuhteiden vaatimalla tavalla. Yleisneuvosto voi puheenjohtajan tai yleisneuvoston jäsenen esityksestä päättää poistaa asioita alustavalta esityslistalta tai lisätä niitä siihen. Asia on poistettava esityslistalta vähintään kolmen yleisneuvoston jäsenen sitä pyytäessä, jos siihen liittyviä asiakirjoja ei ole lähetetty jäsenille ajoissa. 5.2 Yleisneuvoston kokouspöytäkirja jaetaan yleisneuvoston jäsenten hyväksyttäväksi seuraavassa kokouksessa (tai tarvittaessa tätä aiemmin kirjallisella menettelyllä), ja sen allekirjoittaa puheenjohtaja. 6 artikla Yleisneuvoston, EKP:n neuvoston ja johtokunnan väliset suhteet 6.1 EKP:n yleisneuvosto myötävaikuttaa tehtäviin, joihin kuuluvat erityisesti 6.2-6.8 artiklassa luetellut tehtävät, sanotun kuitenkaan rajoittamatta yleisneuvoston muita velvollisuuksia mukaan lukien perussäännön 44 artiklan mukaiset velvollisuudet. 6.2 Yleisneuvosto myöntävaikuttaa perussäännön 4 ja 25.1 artiklassa tarkoitetun EKP:n neuvoa-antavaan toimintaan. 6.3 Yleisneuvosto myötävaikuttaa EKP:n tilastointia koskeviin tehtäviin seuraavasti: - lujittaa yhteistyötä kaikkien Euroopan unionin kansallisten keskuspankkien välillä, minkä tarkoituksena on tukea EKP:tä tilastointia koskevissa tehtävissä, - tarvittaessa edistää kaikkien Euroopan unionin kansallisten keskuspankkien tilastotietojen keräämistä, laatimista ja jakamista koskevien sääntöjen ja käytäntöjen yhdenmukaistamista, ja - esittää EKP:n neuvostolle kommentteja perussäännön 42 artiklan mukaisista EKP:n suositusluonnoksista tilastoinnin alalla ennen näiden suositusten antamista. 6.4 Yleisneuvosto myötävaikuttaa perussäännön 15 artiklan mukaiseen EKP:n kertomusten laatimisvelvollisuuden täyttämiseen esittämällä EKP:n neuvostolle kommentteja vuosikertomuksesta ennen sen hyväksymistä. 6.5 Yleisneuvosto myötävaikuttaa perussäännön 26.4 artiklan tarkoittamaan kirjanpitosääntöjen ja toiminnasta annettavien tietojen standardisoimiseen esittämällä EKP:n neuvostolle kommentteja luonnoksista säännöiksi ennen niiden hyväksymistä. 6.6 Yleisneuvosto myötävaikuttaa perussäännön 29.4 artiklan mukaisten muiden toimenpiteiden hyväksymiseen esittämällä EKP:n neuvostolle kommentteja tällaisista toimenpideluonnoksista ennen niiden hyväksymistä. 6.7 Yleisneuvosto myötävaikuttaa EKP:n henkilöstön palvelussuhteen ehtojen määrittelyyn esittämällä EKP:n neuvostolle kommentteja luonnoksista palvelussuhteen ehdoiksi ennen niiden hyväksymistä. 6.8 Yleisneuvosto osallistuu perussäännön 47.3 artiklan mukaiseen valuuttakurssien peruuttamatonta kiinnittämistä koskevaan valmistelutyöhön esittämällä EKP:n neuvostolle kommentteja perustamissopimuksen 109 L artiklan 5 kohdan mukaisesta EKP:n lausuntoluonnoksesta ja mistä tahansa muusta EKP:n lausuntoluonnoksesta, joka koskee EKP:n säädöksiä, joita annetaan kumottaessa poikkeuksia tai tehtäessä päätöksiä pöytäkirja N:o 11:n 10 artiklan nojalla. 6.9 Kun yleisneuvostoa pyydetään myötävaikuttamaan EKP:n toimintaan edellisten kohtien mukaisesti, sille on annettava tämän tekemiseen kohtuullinen aika, jonka on oltava vähintään kymmenen työpäivää. Erittäin kiireellisessä tapauksessa (joka on perusteltava pyynnössä) aika voidaan vähentää viiteen työpäivään. Puheenjohtaja voi päättää käyttää kirjallista menettelyä. 6.10 Puheenjohtaja antaa yleisneuvostolle perussäännön 47.4 artiklan mukaisesti tiedon EKP:n neuvoston tekemistä päätöksistä. 7 artikla Säädökset Puheenjohtaja allekirjoittaa päätökset, jotka on tehty perussäännön 46.4 ja 48 artiklan ja tämän työjärjestyksen nojalla, sekä perussäännön 44 artiklan mukaiset yleisneuvoston antamat suositukset ja lausunnot. 8 artikla EKP:n asiakirja- ja arkistotietojen luottamuksellisuus ja saatavuus 8.1 Yleisneuvostossa tai missä tahansa sen toimivaltaan kuuluvia asioita käsittelevässä komiteassa tai ryhmässä käsiteltävät asiat ovat luottamuksellisia, jollei yleisneuvosto valtuuta puheenjohtajaa julkistamaan, mihin käsittelyssä on päädytty. 8.2 Kaikki yleisneuvoston tai minkä tahansä sen toimivaltaan kuuluvia asioita käsittelevän komitean tai ryhmän laatimat asiakirjat ovat luottamuksellisia, jollei yleisneuvosto toisin päätä. Tällaiset asiakirjat ovat erottamaton osa EKP:n arkistojen asiakirjoja, ja ne ovat käytettävissä samojen EKP:n arkistojen käyttöä koskevien periaatteiden mukaisesti, jotka EKP:n neuvosto täsmentää. 9 artikla Voimassaolon päättyminen Kun Euroopan unionin neuvosto on perustamissopimuksen 109 K artiklan 2 kohdan mukaisesti kumonnut kaikki poikkeukset ja kun pöytäkirja N:o 11 mukaiset päätökset on tehty, yleisneuvosto lakkautetaan ja tämä työjärjestys ei enää ole voimassa. 10 artikla Julkaiseminen Tämä työjärjestys julkaistaan Euroopan yhteisöjen virallisessa lehdessä. Tehty Frankfurt am Mainissa 1 päivänä syyskuuta 1998. Yleisneuvoston puolesta Willem F. DUISENBERG Puheenjohtaja